Carl I. Hagen har gitt opp statsrådsdrømmen
I sin tid som partileder i Frp var eldreomsorg ett av områdene Hagen brant mest for, og som 69-åring er han ikke blitt mindre engasjert. Fredag ettermiddag åpner Frp-leder Siv Jensen partiets landsmøte på Gardermoen. Der vil eldreomsorg bli et av hovedtemaene.Hagen har lagt merke til at også Høyre har åpnet for at et regjeringsskifte kan bety en ny statsrådspost med særskilt ansvar for eldreomsorgen - opprinnelig ett av Hagens egne hjertebarn. - Seniorminister har jeg kalt det. Å bli seniorminister ville vært veldig, veldig artig. Men dette har jeg ingen styring med, sier Hagen til VG. - Men får du en slik forespørsel til en ny regjering, så takker du ja? - Selvsagt gjør jeg det, men jeg tror ikke jeg blir spurt. Jeg har trukket meg ut av rikspolitikken, og det er godt kjent.Da VG gjennom en rekke kildesamtaler innhentet forslag om hvem i Frp som kunne bli «eldreminister» i en ny regjering, ble ikke Hagens navn nevnt. I stedet ble det pekt på Kari Kjønaas Kjos. - Det overrasker meg ikke at jeg ikke ble nevnt. Det er fordi Carl I. Hagen har trukket seg fra rikspolitikken. Og Kari har gjort flere gode opptredener på det området. Men Hagen er krystallklar på at å kjempe for eldreomsorg og helsevesenet fortsatt er de viktigste politiske områdene for ham. Hagen vil ha statlig finansierte sykehjem, med garantert plass til alle som trenger det, og vil at både eldre og sykehuspasienter skal kunne få penger fra folketrygden til å benytte private tilbud. - Når en bil blir skadet, får man en sum fra forsikringsselskapet til å reparere den hvor man vil. Både for eldrepleie og for planlagte operasjoner bør man få penger fra folketrygden, men stå fritt til å velge hvor man kjøper tjenesten.Hagen sier han vil bruke sin taletid på helgens landsmøte i Frp til nettopp helsevesen og eldreomsorg. Det til tider turbulente forholdet til partileder Siv Jensen, som han tidligere har sagt at de to har lagt bak seg, vil han ikke si så mye om. - Det er et tilbakelagt stadium. Vi treffes dersom vi er på møter der begge er til stede. Vi har en god tone. Kommer hun til meg og ber om råd, så får hun det.- Ber hun deg om råd da, har hun for eksempel snakket med deg om de ulike konstellasjonene for regjeringssamarbeid? - Nå beveger vi oss inn på et område jeg ikke vil uttale meg mer om. Jeg har ingen kommentarer til det. En ting Hagen har merket seg er at Siv Jensen den siste uken har markert klart og tydelig at Frp vil stille strenge krav for et regjeringssamarbeid, og ikke vil støtte en regjering partiet ikke er en del av. Og nettopp det budskapet gleder Hagen: - Nå er jeg optimist, fordi Siv Jensen sier så tydelig at det er innholdet i en regjeringserklæring som avgjør om Frp skal være med eller ikke. Det er den linjen jeg har forfektet veldig lenge, sier Hagen.- Vi er fullt oppmerksomme på «SV-fellen», og den skal vi ikke gå i. Får vi for lite gjennomslag, blir det en rekke skuffede Frp-velgere, og så går vi rett ned. Hagen har ikke noen særlig tro på en regjering der alle de fire borgerlige partiene inngår. - Folk har alltid sagt at de borgerlige må komme sammen og drøfte. Det nektet KrF og Venstre, de ville ikke sitte i samme rom som Carl I. Hagen. - Det absolutt beste, og den primære målsetting for oss, bør være en Høyre-Frp regjering. Selv hvis den skulle være i mindretall vil det fortsatt være best. - Årsaken er at en slik regjering ikke vil måtte gifte seg med Venstre og KrF, og vil kunne få støtte fra Arbeiderpartiet på flere punkter, sier Hagen.
Frp-nestor Carl I. Hagen vil veldig gjerne bli seniorminister i en ny regjering, men har innsett at han neppe får oppdraget.